-----------------------------------------------------------------------
  4. การประกอบธุรกิจของกลุ่มธุรกิจหลัก (กลุ่มน้ำยางข้นและกลุ่มยางยืด) ส่วนที่ 1

  -----------------------------------------------------------------------

กลุ่มน้ำยางข้น:

(1) ลักษณะผลิตภัณฑ์หรือบริการ

(ก) ผลิตภัณฑ์หลัก

คือ น้ำยางพาราเข้มข้น (Concentrated Latex) ผลิต
โดยการนำเอาน้ำยางพาราสดมาแยกส่วนที่เป็นของเหลวอื่นและสารที่ไม่ใช่เนื้อยางบางอย่างออก
โดยกรรมวิธีผ่านเครื่องจักรกลปั่นแยกด้วยความเร็วสูง น้ำยางข้นที่ได้จะมีคุณสมบัติโดยทั่วไป คือ
มีความเข้มข้น 60% ของเนื้อยางแห้ง สามารถเก็บรักษาไว้ในสภาพของเหลวได้เป็นเวลานาน
และมีคุณสมบัติทางเคมีที่เหมาะสมกับการนำไปเป็นวัตถุดิบหลักในการผลิต ถุงมือแพทย์ ถุงมือยาง
ถุงยางอนามัย ฟองน้ำ หัวนมยาง เส้นด้ายยางยืด กาว ลูกโป่ง เป็นต้น

ปัจจุบัน บริษัทไทยรับเบอร์ลาเท็คซ์คอร์ปอร์เรชั่น (ประเทศไทย) จำกัด
(มหาชน)ได้ใบรับรองระบบคุณภาพมาตรฐาน ISO 9001 ปี 2000, ISO 14001 และ ISO /
IEC17025 (ห้องแล็บมาตรฐาน)
โดยเป็นบริษัทแรกในอุตสาหกรรมน้ำยางข้นของประเทศไทยที่ได้รับใบรับรองห้องแล็บมาตรฐานในการทดสอบน้ำยางพารา
นอกจากนี้ บริษัท ไทยรับเบอร์ลาเท็คซ์กรุ๊ป จำกัด ยังได้รับใบรับรองระบบคุณภาพมาตรฐาน ISO
9001 ปี 2000 และ ISO 14001

(ข) ปัจจัยสำคัญที่มีผลกระทบต่อโอกาสหรือข้อจำกัดการประกอบธุรกิจ

ในปี 2554 บริษัทเสียภาษีเงินได้นิติบุคคลในอัตราร้อยละ 30 สำหรับบริษัท
ไทยรับเบอร์ลาเท็คซ์กรุ๊ป จำกัด หมดสิทธิประโยชน์การยกเว้นภาษีเงินได้นิติบุคคล
ตามพระราชบัญญัติส่งเสริมการลงทุน พ.ศ.2520

(2) การตลาดและภาวะการแข่งขัน

(ก) นโยบายและลักษณะการตลาด

1. กลยุทธ์การแข่งขันที่สำคัญ

- รับคำสั่งซื้อล่วงหน้าไม่เกิน 3 เดือน:
เพื่อให้คาดการณ์ต้นทุนได้ใกล้เคียงความเป็นจริงและตั้งราคาขายในระดับที่มีกำไรและแข่งขันได้
รวมทั้งช่วยวางแผนการผลิตได้อย่างดี

- การตั้งราคาขายที่มีกำไรและสามารถแข่งขันได้: การมีโรงงานกระจายอยู่ใน 3 ภาค คือ
ภาคใต้ ภาคตะวันออก และภาคตะวันออกเฉียงเหนือ
ซึ่งมีฤดูกาลของยางผลัดใบต่างกันจึงมีปัญหาการขาดแคลนวัตถุดิบน้อยกว่าผู้ผลิตที่มีโรงงานอยู่ในภาคเดียว
ทำให้สามารถควบคุมต้นทุนการผลิตได้อย่างมีประสิทธิภาพและเป็นผู้นำในการตั้งราคาขาย

- มีสินค้าจำหน่ายอย่างสม่ำเสมอและจัดส่งตรงตามกำหนด : จากการเป็นผู้ผลิตรายใหญ่สุดของโลก
ทำให้บริษัทสามารถจัดส่งสินค้าให้แก่ลูกค้าได้ตลอดปีตามกำหนด

- การประกันคุณภาพสินค้า: บริษัทจะผลิตน้ำยางข้นให้เป็นไปตามสูตรที่ลูกค้าต้องการ
หากไม่เป็นไปตามสูตร จะมีการปรับปรุงสินค้าให้ได้ตามความต้องการของลูกค้า

- การบริการหลังการขาย:
บริษัทได้มอบสินค้าและให้บริการแก่ลูกค้าด้วยความซื่อสัตย์และดูแลลูกค้าเป็นอย่างดีตลอดมา

  2. ลักษณะลูกค้า

ลูกค้าส่วนใหญ่เป็นลูกค้าที่ติดต่อซื้อขายกันมานาน
และมีความสัมพันธ์ที่ดีต่อกันเพราะบริษัทได้ส่งมอบสินค้า

และบริการแก่ลูกค้าด้วยความซื่อสัตย์ โดยให้ความช่วยเหลือและแก้ไขปัญหาต่างๆ เมื่อลูกค้าต้องการ
อีกทั้งมีความยืดหยุ่นในเรื่องของสินค้าขาดหรือเกิน

  3. กลุ่มลูกค้าเป้าหมาย

กลุ่มลูกค้าเป้าหมาย คือ ผู้ผลิตผลิตภัณฑ์จากยางพารา ซึ่งใช้น้ำยางข้นเป็นวัตถุดิบในการผลิต เช่น
ถุงมือยาง เส้นด้ายยางยืด หัวนมยาง ถุงยางอนามัย ที่นอนและหมอนยางพารา เป็นต้น

4. การจำหน่ายและช่องทางการจัดจำหน่าย

สัดส่วนการจัดจำหน่ายในประเทศอยู่ที่ร้อยละ 60 ส่วนต่างประเทศอยู่ที่ร้อยละ 40
ลูกค้าต่างประเทศได้แก่ จีน มาเลเซีย เกาหลีใต้ฯ ในด้านช่องทางการจัดจำหน่าย สัดส่วนจำหน่าย
ตรงถึงผู้ผลิตผลิตภัณฑ์ยางร้อยละ 70 ผ่านผู้นำเข้าร้อยละ 30
กลุ่มน้ำยางข้นกลุ่มน้ำยางข้นไม่มีความเสี่ยงจากการพึ่งพิงลูกค้ารายใหญ่เพราะไม่มีการขายให้แก่ลูกค้ารายใดรายหนึ่งในสัดส่วนที่สูงกว่าร้อยละ
30 ของรายได้

(ข) สภาพการแข่งขันในอุตสาหกรรม

ราคายางพาราธรรมชาติปรับตัวสูงขึ้นในช่วงต้นปี 2554
ซึ่งเป็นราคาที่ได้ปรับตัวสูงขึ้นมาตั้งแต่ปลายปี 2553 และ เป็นราคาที่สูงสุดเป็นประวัติการณ์
การปรับตัวเพิ่มขึ้นของราคายางที่ผิดปกตินี้มีผลมาจากภูมิอากาศที่เปลี่ยนแปลงในปี 2553
และภาวการณ์น้ำท่วมใหญ่ในปี 2554 อย่างไรก็ตามหลังจากช่วงต้นปี 2554
เหตุการณ์สึนามิในประเทศญี่ปุ่น และ ความกังวลต่อสถานะภาพทางการเงินในยุโรป
เป็นสาเหตุที่ทำให้ราคายางพาราปรับตัวลดลงสู่สภาพของความเป็นจริง
แต่ราคายางพาราก็ยังคงอยู่ในระดับที่สูงเมื่อเปรียบเทียบกับราคายางพาราช่วงสูงที่สุด
ทางด้านความต้องการยางพาราเพื่ออุตสาหกรรมล้อรถยนต์ของประเทศจีนยังคงมีอยู่อย่างต่อเนื่อง
ประเทศจีนมีการใช้ยางพาราจำนวน 3.61 ล้านตันในปี 2554 หรือ เพิ่มขึ้นร้อยละ 3.5 เทียบกับ
ปี 2553 ที่มีความต้องการใช้อยู่ที่ 3.49 ล้านตัน ในขณะที่ความต้องการยางพาราของโลกในปี
2554 อยู่ที่ 10.608 ล้านตัน เพิ่มขึ้นร้อยละ 3.70 ตามที่ได้กล่าวมาแล้วว่า
ความแปรปรวนของภูมิอากาศเป็นสาเหตุทำให้ปริมาณยางพาราเข้าสู่ตลาดไม่สม่ำเสมอ เช่น
เหตุการณ์น้ำท่วมใหญ่ พายุขนาดใหญ่ ในประเทศผู้ผลิตยางพารารายใหญ่
แต่ก็เป็นที่น่าประหลาดใจที่ตัวเลขการผลิตยางพาราในปี 2554 ยังคงเพิ่มขึ้นมาอยู่ที่ 10.650
ล้านตัน หรือ เพิ่มขึ้นร้อยละ 5.70 เมื่อเทียบกับปี 2553 ที่มีการผลิตยางพารา 10.013 ล้านตัน
สาเหตุหลักน่าจะมาจากราคายางพาราที่สูงได้จูงใจให้ชาวสวนยางพารากรีดยางเพิ่มขึ้น
และการใช้เทคนิคการกระตุ้นต้นยางพารา เพื่อให้ได้ปริมาณผลผลิตยางพาราเพิ่มขึ้น

ถึงแม้ว่าตัวเลขอย่างเป็นทางการยังไม่ได้ประกาศออกมา
คาดการณ์ได้ว่าประเทศไทยจะมีปริมาณการผลิตน้ำยางข้นในปี 2554 ไม่เปลี่ยนแปลงจากปีที่แล้ว คือ
การผลิตอยู่ที่ 700,000-750,000 ตัน ตลาดในประเทศยังเป็นตลาดหลักของบริษัท
ในขณะที่ตลาดต่างประเทศ บริษัทส่งออกให้กับผู้ซื้อในประเทศจีนมากขึ้นทดแทนประเทศมาเลเซีย
เนื่องจากตั้งแต่ปี 2553
ผู้ผลิตถุงมือยางในประเทศมาเลเซียได้ปรับเปลี่ยนการใช้วัตถุดิบเป็นยางสังเคราะห์ทดแทนยางธรรมชาติ
เนื่องจากยางพารามีราคาแพง โดยปริมาณการบริโภคน้ำยางข้นของประเทศมาเลเซียลดลงร้อยละ
17 มาอยู่ที่ 400,000 ตัน ในปี 2554

ในปี 2554 ไม่มีการเพิ่มปริมาณการผลิตในธุรกิจการผลิตน้ำยางข้น
นอกจากมีโรงงานน้ำยางข้นเล็กๆ เกิดขึ้น 1 โรงงาน
บริษัทได้หยุดการผลิตน้ำยางข้นที่โรงงานสาขาชุมพรในไตรมาสที่ 4 ของปี 2554
สาเหตุเพราะบริษัทได้ปรับเปลี่ยนธุรกิจและเครื่องจักรเพื่อการผลิตสินค้ายางแท่ง STR20
ซึ่งเป็นย่างก้าวทางธุรกิจใหม่ของบริษัท
การผลิตยางแท่งคาดการณ์ว่าจะเริ่มขึ้นได้ในกลางเดือนมกราคม ปี 2555
โรงงานนี้นับเป็นโรงงานแห่งแรกของกลุ่มไทยเท็คซ์ที่ผลิตยางแห้ง STR20 และ
เป็นการก้าวเข้าสู่ธุรกิจผลิตยางพาราแห้งเป็นครั้งแรก ทั้งนี้
การผลิตของตลาดยางธรรมชาติมากกว่าร้อยละ 80 เป็นการผลิตยางแห้ง เช่น ยางแผ่นรมควัน
ยางแท่ง เป็นต้น เพื่อใช้ในอุตสาหกรรมการผลิตยางล้อ ตลาดยางแห้งจึงมีขนาดใหญ่
และมีศักยภาพในการเติบโตสูงมาก
การเข้าสู่ธุรกิจยางแห้งจะเป็นการขยายการเติบโตของผลการดำเนินงานของกลุ่มไทยเท็คซ์ในอนาคต

อย่างไรก็ตามธุรกิจน้ำยางข้นยังเป็นธุรกิจหลักที่บริษัทดำเนินการ
เนื่องจากบริษัทยังคงมีโรงงานน้ำยางข้นจำนวน 8 โรงงาน และ โรงงานพันธมิตรอีก 3 โรงงาน
และ บริษัทจะยังคงเป็นผู้ผลิตน้ำยางข้นรายใหญ่ของประเทศ ภายใต้ชื่อโลโก้ “ไทยเท็คซ์”
หรืออีกนัยหนึ่งอาจกล่าวได้ว่าเป็นผู้นำในการผลิตน้ำยางข้นของโลก
เครื่องปั่นน้ำยางข้นที่เคยใช้ที่โรงงานน้ำยางข้นสาขาชุมพรได้ถูกย้ายไปยังโรงงานสาขาในสุราษฎร์ธานี
เพื่อเพิ่มกำลังการผลิตให้กับโรงงานที่สุราษฏร์ธานี ดังนั้น กำลังการผลิตของกลุ่มจึงเท่าเดิม

  (ค) แนวโน้มภาวะอุตสาหกรรมและสภาพการแข่งขันในอนาคต

ในปี 2554 โรงงานผลิตถุงมือยางขนาดใหญ่บางรายในประเทศไทยและประเทศมาเลเซีย
หันมาปรับกระบวนการผลิตบางส่วนเพื่อให้ใช้วัตถุดิบยางสังเคราะห์เป็นวัตถุดิบทดแทนการใช้น้ำยางข้น
สาเหตุเพราะราคาน้ำยางไม่ลดลงเมื่อเทียบกับราคายางสังเคราะห์ที่มีราคาถูกกว่า
ในขณะที่ผู้ผลิตถุงมือรายเล็กและรายกลางไม่สามารถปรับเปลี่ยนกระบวนการมาใช้ยางสังเคราะห์ได้ในทันทีเนื่องจากขาดเงินทุน
บริษัทคาดว่ารายได้จากการขายน้ำยางข้นในอุตสาหกรรมผลิตยางพาราด้วยกรรมวิธีการจุ่มจะทรงตัวในปี
2555 เหมือนที่เกิดขึ้นในปี 2554
และยังคงเป็นเหตุการณ์ที่เกิดขึ้นในทำนองเดียวกันในประเทศมาเลเซีย
ที่มีการปรับเปลี่ยนกระบวนการผลิตบางส่วนมาใช้ยางสังเคราะห์เป็นวัตถุดิบ

สำหรับความต้องการยางพาราในตลาดประเทศจีนมีแนวโน้มขยายตัวอย่างต่อเนื่อง
ซึ่งบริษัทได้เน้นการขยายตัวในตลาดนี้ โดยเพิ่มการส่งออกไปประเทศจีน
และมีการตั้งบริษัทซื้อ-ขายยางพาราในประเทศจีน ซึ่งผลประกอบการทั้งยอดขายและกำไรในปี
2554 อยู่ในระดับที่ดี คาดว่า
ทางกลุ่มมีโอกาสในการขยายยอดขายในตลาดประเทศจีนได้อย่างต่อเนื่อง

พิจารณาจากสถานการณ์ภาวะเศรษฐกิจโลกที่อาจเติบโตต่ำในปี 2555
และระดับราคายางพาราที่ต่ำกว่าปีก่อน
บริษัทไม่คาดหวังการขยายตัวในอัตราสูงของยอดขายของกลุ่มน้ำยางข้นในปีนี้
แต่บริษัทให้คำมั่นว่าจะบริหารงานให้กิจการมีความมั่นคงและเป็นผู้นำในอุตสาหกรรมนี้ต่อไป

(3) การจัดหาผลิตภัณฑ์

(ก) ลักษณะการจัดหา

ในปัจจุบันกลุ่มน้ำยางข้นมีโรงงานรวม 8 โรงงาน กระจายที่ตั้งในภาคตะวันออก 4 โรงงาน
ภาคใต้ 3 โรงงาน ภาคตะวันออกเฉียงเหนือ 1 โรงงาน รวมแล้วมีกำลังการผลิตประมาณ
256,000 ตันต่อปี นอกจากนี้ยังมีการทำสัญญาซื้อขายกับโรงงานพันธมิตรอีกจำนวน 3 แห่ง
จัดได้ว่าทางกลุ่มเป็นผู้ผลิตที่มีโรงงานและกำลังการผลิตมากที่สุดของโลก

ทางกลุ่มมีนโยบายการผลิตที่สำคัญ คือ ผลิตตามสูตรที่ลูกค้าต้องการ
และทำให้น้ำยางข้นสามารถรักษาความเข้มข้นตามมาตรฐานให้ได้นานที่สุด ในการจัดหาวัตถุดิบหลัก
คือ น้ำยางพาราสด จัดซื้อจากประเทศไทย ร้อยละ 100
โดยรับซื้อจากชาวสวนจำนวนมากตามพื้นที่ใกล้โรงงาน เพื่อให้ได้วัตถุดิบในราคาต่ำ
สำหรับวัตถุดิบรอง คือสารเคมีเพื่อรักษาสภาพน้ำยาง จัดซื้อจากในประเทศ ร้อยละ 100
ผู้จำหน่ายในประเทศมีประมาณ 15 ราย ในด้านการจัดซื้อ
กลุ่มน้ำยางข้นไม่มีความเสี่ยงจากการพึ่งพิงผู้จัดจำหน่ายรายใหญ่
เพราะไม่มีการซื้อจากผู้จัดจำหน่ายรายใดรายหนึ่งในสัดส่วนที่สูงกว่าร้อยละ 30 ของยอดซื้อรวม
ในปี 2554 ราคาซื้อน้ำยางพาราสดเพิ่มขึ้นในสัดส่วนร้อยละ 14.69 จากปีก่อน

(ข) ผลกระทบต่อสิ่งแวดล้อม

กลุ่มน้ำยางข้นได้ทำการผลิตโดยตระหนักถึงผลกระทบต่อสิ่งแวดล้อม ในช่วงระยะเวลา 3 ปีที่ผ่านมา
ได้จัดสรรเงินเพื่อการลงทุนและเป็นค่าใช้จ่ายเกี่ยวกับบ่อน้ำเสีย จำนวนเงินรวม 13.44 ล้านบาท
เพื่อให้ระบบการควบคุมสิ่งแวดล้อมเป็นไปตามกฎหมายและมาตรฐานสากล
สำหรับในระบบบำบัดน้ำทิ้งทางกลุ่มสามารถควบคุมค่า BOD
ให้อยู่ในระดับต่ำกว่ามาตรฐานของกระทรวงอุตสาหกรรม ในช่วงระยะเวลา 3 ปีที่ผ่านมา
ไม่มีปัญหาสิ่งแวดล้อม

กลุ่มเส้นด้ายยางยืด:

(1) ลักษณะผลิตภัณฑ์หรือบริการ

(ก) ผลิตภัณฑ์หลัก

คือ เส้นด้ายยางยืด (Rubber Thread) วัตถุดิบสำคัญ คือ น้ำยางข้น
ผลิตภัณฑ์ที่ได้ส่วนใหญ่จะใช้ในอุตสาหกรรมสิ่งทอ
โดยลูกค้าซื้อเส้นด้ายยางยืดไปเป็นวัตถุดิบในการประกอบสิ่งทออีกต่อหนึ่ง
โดยนำไปทอกับเส้นใยโพลีเอสเตอร์ เพื่อให้กลายเป็นแถบ Elastic สำหรับเสื้อผ้าสำเร็จรูป เช่น
ชุดชั้นในสุภาพสตรี ขอบเอวกางเกงยืด ขอบถุงเท้า เป็นต้น

(ข) ปัจจัยสำคัญที่มีผลกระทบต่อโอกาสหรือข้อจำกัดการประกอบธุรกิจ

ผลิตภัณฑ์ที่ใช้ทดแทนเส้นด้ายยางยืดธรรมชาติได้ก็คือเส้นด้ายยางสังเคราะห์
ซึ่งถ้าหากราคาของเส้นด้ายยางสังเคราะห์มีราคาถูกลงถึงระดับหนึ่ง
จะทำให้ลูกค้าหันไปใช้เส้นด้ายยางสังเคราะห์แทนเส้นด้ายยางยืดที่ทำจากยางพาราธรรมชาติ
ประกอบกับในปี 2554 ราคายางพาราธรรมชาติได้ปรับตัวเพิ่มสูงขึ้นอย่างต่อเนื่อง
ทำให้ราคาเส้นด้ายยางยืดธรรมชาติปรับตัวเพิ่มสูงขึ้นตามไปด้วย
กลุ่มลูกค้าจึงเริ่มพิจารณาการใช้เส้นด้ายยางสังเคราะห์มาผลิตทดแทนเส้นด้ายยางยืด
อย่างไรก็ตามในปัจจุบัน กลุ่มลูกค้าที่ใช้สินค้าทั้งสองประเภทค่อนข้างแบ่งแยกกัน

  (2) การตลาดและภาวะการแข่งขัน

  (ก) นโยบายและลักษณะการตลาด

1. กลยุทธ์การแข่งขันที่สำคัญ

- สามารถรองรับความต้องการของลูกค้าได้ทั้งรายเล็กและรายใหญ่

- สร้างความมั่นใจให้แก่ลูกค้าด้วยการส่งมอบสินค้าตามกำหนด

  - มีการบริการหลังการขาย โดยมีตัวแทนประจำท้องถิ่นดูแลรักษาตลาด

  - มีการเยี่ยมเยียนลูกค้าเป็นระยะๆ เพิ่มความมั่นใจให้กับลูกค้า

  - การรับประกันคุณภาพสินค้าจนส่งถึงผู้บริโภค

  2. การจำหน่ายและช่องทางการจำหน่าย

สัดส่วนการจำหน่ายในประเทศอยู่ที่ร้อยละ 8 ของยอดขายรวม บริษัทฯ
จะจำหน่ายตรงถึงผู้ใช้และผ่านตัวแทนจำหน่าย สำหรับตลาดต่างประเทศ
มีสัดส่วนการจำหน่ายสูงถึงร้อยละ 92 ของยอดขายรวม โดยจัดจำหน่ายผ่านผู้จัดจำหน่ายในท้องถิ่น
ตลาดที่สำคัญ ได้แก่ จีนและประเทศแถบเอเชียใต้

(ข) สภาพการแข่งขันในอุตสาหกรรม อุตสาหกรรมเส้นด้ายยางยืด
เป็นอุตสาหกรรมต่อเนื่องจากน้ำยางข้น จัดอยู่ในประเภทผลิตภัณฑ์จากยาง
โดยเป็นสินค้ากึ่งสำเร็จรูปของอุตสาหกรรมสิ่งทอ บริษัทเป็นผู้ผลิตรายใหญ่อันดับต้นๆ
ของประเทศจากจำนวน 5 ราย
คู่แข่งขันส่วนใหญ่เป็นผู้ผลิตในประเทศและผู้ผลิตในประเทศมาเลเซีย ในปี 2554
ประมาณการความต้องการใช้ยางยืดทรงตัวและเพิ่มขึ้นเล็กน้อย เนื่องจากสภาพเศรษฐกิจ
และภาวการณ์แข่งขันเริ่มสูงขึ้น จากการเปิดเขตการค้าเสรีไทย-
จีนที่จะมีสินค้าที่ไม่ต้องเสียภาษีนำเข้าไปในจีน ทำให้มีผู้ผลิตเส้นด้ายยางยืดรายใหม่ๆ
ในประเทศจีนเพิ่มขึ้นจำนวน 2-3 ราย แต่พบว่า คุณภาพยังไม่คงที่
นอกจากนั้นยังมีกลุ่มบริษัทในแถบมณฑล Houinan ชื่อ Houinan Group ซึ่งมีรัฐบาลจีนถือหุ้น
สนใจลงทุนในอุตสาหกรรมเส้นด้ายยางยืด จึงทำให้เกิดภาวการณ์แข่งขันที่สูงขึ้น

(3) การจัดหาผลิตภัณฑ์ (ก) ลักษณะการจัดหา

บริษัท เวิลด์เฟล็กซ์ จำกัด (มหาชน) มีโรงงานตั้งอยู่ในจังหวัดระยอง มีกำลังการผลิตเต็มที่
24,000 ตันต่อปี นโยบายการผลิตที่สำคัญคือ ผลิตสินค้าตามที่ลูกค้าต้องการ
โดยใช้วัตถุดิบที่มีอยู่ในประเทศ การจัดหาวัตถุดิบหลัก คือ น้ำยางข้น บริษัทจัดซื้อในประเทศทั้งหมด
โดยซื้อจากบริษัทที่เกี่ยวข้องกันและบางส่วนซื้อจากผู้ค้าในประเทศ ย่อมเป็นการรับประกันได้ว่า
บริษัทจะมีวัตถุดิบในการผลิตตลอดทั้งปี สำหรับสารเคมี
บริษัทซื้อโดยผ่านผู้นำเข้าจากต่างประเทศเป็นส่วนใหญ่

(ข) ผลกระทบต่อสิ่งแวดล้อม

ในกระบวนการผลิตจะต้องมีระบบการบำบัดน้ำที่ดี
บริษัทได้ตระหนักถึงใช้ระบบบำบัดน้ำที่ใช้ในกระบวนผลิตทุกขั้นตอนอย่างถาวร
มุ่งเน้นลดการใช้น้ำในการผลิต นอกจากนี้
ยังมีกระบวนการนำสารเคมีบางส่วนกลับมาใช้ในกระบวนการผลิตได้อีก
เพื่อลดการใช้ปริมาณสารเคมี ทำให้กระบวนการบำบัดน้ำมีประสิทธิภาพมากขึ้น
ลดมลภาวะเกี่ยวกับน้ำเสีย พร้อมกับลดค่าใช้จ่ายสาธารณูปโภค ในช่วงระยะเวลา 3 ปีที่ผ่านมา
ไม่มีปัญหาสิ่งแวดล้อม